میدان وردک او سرپل ولایتونو کې ملکي وګړو ته مرګ ژوبله رسیدلې 
میدان وردک او سرپل ولایتونو کې سیمه ییز چارواکي وايي،تیره شپه په دغو ولایتونو کې په هوايي بریدونو کې د مور په ګیډه د یو ماشوم په ګډون اته ملکي وګړي وژل شوي او پنځه نور ټپیان شوي دي.
د میدان وردک ولایتي شورا یو شمیر غړي او د سیمې اوسیدونکي وايي، تیره شپه په یو هوايي برید کې د دغه ولایت د سید اباد په ولسوالۍ کې اوه ملکي وګړي وژل شوي دي. د دغې سیمې اوسیدونکي وايي، د سید اباد ولسوالۍ د " جوې زرین" په کلي کې پر یو سراچه موټر برید شوی، چې په پایله کې یې په موټر کې سپاره ټول مسافر وژل شوي دي. د میدان وردک د ولایتي شورا یو غړي شریف الله هوتک امریکا غږ اشنا راډیو ته وویل، چې په موټر کې سپاره مسافر ټول ملکي وګړي وو. ښاغلي هوتک وویل " د موټر سپرلۍ ټول ملکي وګړي وو، چې له یوې میلمستیا څخه د ستنیدلو په حال کې وو، د لارې په اوږدو کې د " جوې زرین" په سیمه کې د یو هوايي برید په پایله کې وژل شوي دي". ښاغلي هوتک وویل دوه ماشومان او یوه ښځه هم په وژل شوو کسانو کې شامل دي. د سمیې اوسیدونکو د ادعا له مخې دا برید د بې پیلوټه الوتکې له خوا شوی، خو په خپلواک ډول دا راپور نه دی تائید شوی. د میدان وردک ولایت د والي ویاند محیب الله شریفزي امریکا غږ اشنا راډیو سره په مرکه کې برید تائید کړی او ویلي دي، چې د پیښې د پلټنې لپاره یو پلاوی سمیې ته استول شوی دی. ښاغلي شریفزي وویل " له بده مرغه تیره شپه لس بجې هوایي برید ترسه شوی، چې اوه تنه یې وژلي دي، خو دا نه ده معلومه، چې څومره شمیر یې ملکي وګړي دي، د دې مسلې د پلټنې لپاره یو پلاوی سیمې ته لیږدول شوی دی". د میدان وردک ولایت د کابل په جنوب لودیځ کې پروت دی، چې د افغانستان په ناامنه ولایتونو کې شمیرل کیږي. د ناامنیو د پراخیدو له امله په تیرو میاشتو کې په دغه ولایت کې څو ځله د ملکي وګړو د تلفاتو پیښې شوي دي. دبلې خوا د سرپل ولایتي چارواکي وايي، تیره شپه په یو هوايي برید کې، چې د دغه ولایت د ګوسفندي په ولسوالۍ کې د افغان ځواکونو او وسله والو طالبانو ترمنځ د یوې نښتې پر مهال شوی، د یوې کورنۍ پنځه غړي ټپیان شوي دي. د سرپل ولایت د ګوسفندي ولسوال قاري محمد ایوب انصاري امریکا غږ اشنا راډیو ته وویل، چې په دې برید کې یو اته میاشتنی ماشوم، چې د مور په ګيډه وو، هم د بم په چرو وژل شوی دی.